b'\n_START_ARTICLE_\nParti Qu\xc3\xa9b\xc3\xa9cois\n_START_SECTION_\nHistoria\n_START_PARAGRAPH_\nParti Qu\xc3\xa9b\xc3\xa9cois perustettiin 1968, ja sen ensimm\xc3\xa4inen johtaja oli Ren\xc3\xa9 L\xc3\xa9vesque. Itsen\xc3\xa4isyytt\xc3\xa4 kannattanut puolue sai provinssin p\xc3\xa4\xc3\xa4ministerin Robert Bourassan ohjaamaan lains\xc3\xa4\xc3\xa4d\xc3\xa4nt\xc3\xb6\xc3\xa4 sen vaatimaan suuntaan, sill\xc3\xa4 h\xc3\xa4n pelk\xc3\xa4si muuten oman puolueensa Quebecin liberaalipuolueen kannattajien liittyv\xc3\xa4t Parti Qu\xc3\xa9b\xc3\xa9cois\xe2\x80\x99n riveihin. Vuonna 1974 s\xc3\xa4\xc3\xa4dettiin laki, joka rajoitti englannin kielen k\xc3\xa4ytt\xc3\xb6\xc3\xa4 kouluissa ja teki ranskasta siviilihallinnon kielen. Englanninkieliset vastustivat kehityst\xc3\xa4. Quebecin vapautusrintaman aiheuttama muuttoliike Montrealista Torontoon kiihtyi, kun PQ p\xc3\xa4\xc3\xa4si valtaan vuoden 1976 vaaleissa._NEWLINE_Levesquesta tuli Quebecin p\xc3\xa4\xc3\xa4ministeri PQ:n voitettua vaalit. Ranskasta tehtiin 1977 provinssin virallinen kieli. PQ:n oltua vallassa nelj\xc3\xa4 vuotta se j\xc3\xa4rjesti kansan\xc3\xa4\xc3\xa4nestyksen Kanadasta eroamisesta. Eron vastustajat saivat 59 prosenttia \xc3\xa4\xc3\xa4nist\xc3\xa4 ja voittivat. Vaikka eroa kannatti alle puolet \xc3\xa4\xc3\xa4nest\xc3\xa4neist\xc3\xa4, PQ lis\xc3\xa4si vuoden 1981 vaaleissa parlamentin paikkalukuaan. Vaalimenestyst\xc3\xa4 on selitetty sill\xc3\xa4, ett\xc3\xa4 vaikka quebecil\xc3\xa4iset eiv\xc3\xa4t kannattaneet eroamista, he uskoivat PQ:n pystyv\xc3\xa4n korostamaan politiikassaan provinssin omaleimaisuutta. PQ menetti kuitenkin valta-asemansa 1986, jolloin Bourassan liberaalit nousivat uudelleen valtaan._NEWLINE_PQ sai vuoden 1994 vaaleissa j\xc3\xa4lleen voiton, ja Quebecin p\xc3\xa4\xc3\xa4ministeriksi nousi puoleen johtaja Jacques Parizeau. Seuraavana vuonna se j\xc3\xa4rjesti uuden kansan\xc3\xa4\xc3\xa4nestyksen, jossa eron vastustajat voittivat j\xc3\xa4lleen, tosin t\xc3\xa4ll\xc3\xa4 kertaa vain noin prosenttiyksik\xc3\xb6n erolla. Kansallisen Bloc Qu\xc3\xa9b\xc3\xa9cois -puolueen johtajasta Lucien Bouchardista tuli 1996 my\xc3\xb6s Parti Qu\xc3\xa9b\xc3\xa9cois\xe2\x80\x99n johtaja. H\xc3\xa4n johdatti PQ:n vaalivoittoon 1998. Bouchard erosi 2001 puolueen johdosta ja Quebecin p\xc3\xa4\xc3\xa4ministerin paikalta, ja h\xc3\xa4net korvasi Bernard Landry._NEWLINE_PQ menetti vuoden 2003 vaaleissa 45 paikkaa ja k\xc3\xa4rsi tappion liberaaleille. Seuraavissa vaaleissa, 2007 puolue tippui provinssin kolmanneksi suurimmaksi puolueeksi. Seuraavissa vaaleissa se nousi j\xc3\xa4lleen toiseksi puolueeksi.'